**EXTRA plus** je celoslovenský politicko-spoločenský konšpiračný mesačník, ktorý vychádza od roku 2000 (jeho ideoví predchodcovia Extra S, Extra Slovensko a Extra vychádzali kontinuálne od roku 1991). Podľa odborníkov je mesačník konšpiračný a šíri neúplné a nepravdivé informácie. Mesačník sa preslávil bezdôvodne nadmernou kritikou a zavádzaním o kandidátovi Ivanovi Korčokovi počas prezidentských volieb 2024. Naopak, oponenta a súčasného koaličného partnera Petra Pellegriniho v mesačníku chváli a neobjektívne poukazuje na jeho silné stránky, čím sa mesačník snaží ovplyvniť voličské spektrum v jeho prospech. Vydanie k prezidentským voľbám bolo doručené každej piatej domácnosti.

História
--------

Prvé vydanie vyšlo v júni 1991 ako novinová príloha vtedajšieho populárneho týždenníka *Slobodný Piatok*. Od roku 1992 sa príloha osamostatnila a vychádzala pod názvom Týždenník Extra Slovensko. *Slobodný Piatok* nakoniec zanikol, no Extra Slovensko dosiahlo takmer 120-tisícový náklad. V marci 1999 Extra zmenilo majiteľov a vymenilo vedenie redakcie.

Časopis v súčasnej podobe založili a viedli Pavel Kapusta a Lenka Eremiášová (dnes Mayerová), bývalí reportéri STV z čias vlád Vladimíra Mečiara. Od októbra 2000 prišlo k ďalšej úprave grafiky a obsahu, zmenila sa periodicita (dvojtýždenník) i názov, ktorý pretrval dodnes: Extra plus. V evidencii periodickej tlače Ministerstva kultúry SR má registračné číslo 2360/2000.

V polovici roka 2003 sa Extra plus stal mesačníkom. Po grafických a obsahových zmenách sa od začiatku roka 2004 pôvodne novinový formát A3 periodika zmenil na plnofarebný časopis formátu A4.

V marci 2009 bola spustená internetová verzia Extra plus. Časopis od roku 2009 do roku 2014 vydávala spoločnosť Medialis, šéfredaktorom bol Pavel Kapusta. Od 1. augusta 2014 vydáva Extra plus Mayer media a v januári 2015 časopis zmenil grafickú podobu. Od augusta 2014 je šéfredaktorkou riaditeľka vydavateľstva Mayer Media, Lenka Mayerová.

V rokoch 2014 – 2015 organizovala redakcia Extra plus verejné moderované diskusie. Diskusie boli zamerané na politické témy.

Časopis udeľuje ocenenie *Cena Extra plus za prácu v prospech Slovenskej republiky*.

Zameranie
---------

Extra plus kladie dôraz na politické, spoločenské, ekonomické i kultúrne dianie na Slovensku. Súčasťou obsahu sú exkluzívne rozhovory s osobnosťami slovenského i zahraničného politicko-spoločenského života, umelcami, mladými talentami, športovcami.

Analytické články ponúkajú rôzne uhly pohľadu na udalosti, ktoré hýbu svetom. Súčasťou časopisu sú aj cestopisy, vďaka ktorým čitatelia spoznávajú život, zvyky či gurmánske špeciality iných národov žijúcich vo svete.

Časopis býva označovaný za nacionalisticky zameraný. V pozitívnom svetle ukazuje Rusko a stranu ĽSNS, v minulosti vyjadroval podporu stranám HZDS či SNS či počas prezidentskej kampane Robertovi Ficovi. Kriticky sa stavia k tretiemu sektoru.

Konšpirácie a neobjektívna podpora Pellegriniho
-----------------------------------------------

Mesačník Extra plus sa pred prezidentskými voľbami 2024 distribuoval do každej piatej domácnosti. Vydanie mesačníka obsahovalo nerovnomernú kritiku kandidáta na prezidenta Ivana Korčoka a chváľu oponenta Petra Pellegriniho. Podľa inštitúcie Transparency International Slovensko však tieto náklady neboli zarátané k nákladom na prezidentskú kampaň Petra Pellegriniho, hoci úloha mesačníka bola odvrátiť ľudí od podpory Ivana Korčoka a vzbudiť pozitívny dojem na podporu Pellegriniho. Mesačník obsahoval niekoľko zavádzajúcich informácií a dôveryhodnoť informácií bola nízka. Podľa organizácie konspiratori.sk je mesačník konšpiračný.

Referencie
----------

1. ↑  Extra Plus zmenil vydavateľa, šéfredaktor onedlho skončí, medialne.trend.sk
2. ↑  INFO@USPECH.SK, NetSuccess, s r o. *extraplus.sk - konspiratori.sk* [online]. konspiratori.sk, [cit. 2024-03-26]. Dostupné online.
3. ↑   *Facebook* [online]. www.facebook.com, [cit. 2024-03-26]. Dostupné online.
4. 1 2   *Ľuboš Blaha pripravuje s konšpiračným webom a Extra plus knihu statusov* [online]. Bratislava: omediach.com, 2019-03-04, [cit. 2020-08-04]. Dostupné online.
5. ↑   *Mesačník Extra plus na internete, cez-okno.net* [online]. [Cit. 2020-08-04]. Dostupné online. Archivované 2021-10-22 z originálu.
6. 1 2  POLÁŠ, Martin. Extra Plus zmenil vydavateľa, šéfredaktor onedlho skončí. *Trend* (Bratislava: News and Media Holding), 2014-08-07. Dostupné online [cit. 2020-08-04]. ISSN 1336-2674.
7. ↑   *Redakcia* [online]. extraplus.sk, [cit. 2020-08-04]. Dostupné online.
8. ↑   *Facebook* [online]. www.facebook.com, [cit. 2024-03-26]. Dostupné online.

Externé odkazy
--------------

* Stránky EXTRA plus